Jeg har i to år haft tiltagende smerter i ballen og ned i låret. Formentlig fordi jeg har roet meget. Lige nu ror jeg ikke mere, men er frustreret over ikke at kunne træne. Anbefaler du, at jeg holder mig i ro? Er det ok at gå lange ture i roligt tempo og måske lidt intervalgang?
Det er bare så irriterende med kroniske skader. Mit bud er, at du har det, der kaldes piriformis-syndrom. Det medfører kraftige smerter i balden og ned i benet, fordi en stram muskel på grund af overbelastning trykker på iskias­nerven. Hvis du presser en finger dybt ind i balden, rammer du sandsynligvis det ømme punkt. Det kan være en hjælp at strække musklen flere gange dagligt. Tjek YouTube for instruktionsvideoer i udstrækning ved at søge efter ”piriformis stretch”. Du skal absolut holde dig i gang med alt det, som ikke forværrer smerterne. Rask gang og intervalgang, hvor man skifter mellem hurtig og langsom gang, kan være strålende. Har du adgang til et træningscenter, så benyt crosstraineren samt gåbånd med 4-5 procent stigning. Min erfaring er, at du hurtigt opdager, at der findes andre måder at træne på, end dem du er vant til, og at de kan være ganske sjove. Prøv dig frem. Alt er tilladt, så længe det ikke forværrer din skade.